Kragkrisis: Eskom moet nou oop kaarte speel, sê DAArgieffoto Dis tyd dat Eskom oop kaarte speel met Suid-Afrikaners wat duidelikheid en eerlikheid verdien wat betref die huidige kragkrisis, het die DA Sondag gesê. “Die DA neem kennis van teenstrydige berigte oor die huidige krisis by Eskom en glo dat Suid-Afrikaners sekerheid verdien oor die talle teorieë, verduidelikings en verskonings wat deur Eskom aangebied word,” het Natasha Mazzone, woordvoerder van die DA, gesê. “Daar is baie redes vir die kragonderbrekings wat Suid-Afrikaners nou moet verduur, van staatskaping en ŉ gebrek aan steenkool tot bewerings van onreëlmatige tenders en Eskom se gebruik van maatskappye wat nie die dienste kan verskaf wat Eskom so dringend nodig het nie,” het sy gesê. “Die DA doen ŉ beroep op Eskom om ŉ lys te verskaf van al die maatskappy waarteen hy stappe gedoen het wat betref verkeerde tenderprosedures. Ons versoek Eskom ook om Suid-Afrikaners in kennis te stel of hy aansoek gedoen het vir ŉ dringende interdik om kontrakte te stop wat tot steenkooltekorte gelei het.” Die onderliggende probleem, ongeag die huidige krisis, is dat die struktuur van Eskom moet verander. Eskom het bewys hy is nie in staat om elektrisiteit aan Suid-Afrikaners te voorsien met sy huidige bedryfsmodel nie en het dit al oor en oor bewys, het Mazzone bygevoeg. – Eskom het onlangs versuim om duidelik met PetroSA te kommunikeer – ŉ eenvoudige meganisme wat die graad van beurtkrag kon verlig; – Geld vir aanleginstandhouding is in 2015 na Gupta-maatskappye herlei en dit het tot nuwe en duurder instandhoudingskoste in 2018 gelei; – Eskom se salarisse en ander finansies is buite beheer; en – Swak projekbestuur by Medupi- en Kusile-kragstasies het die koste van die bouproses verdubbel. “Die enigste ding wat Eskom kan red is as die hele struktuur verander. Die gemors waarin onsself nou bevind is ongetwyfeld die gevolg van ŉ ANC wat korrupsie en onreëlmatighede toegelaat het om vastrapplek te kry in ons staatsbeheerde instansies. Suid-Afrikaners het duidelikheid en eerlikheid nodig wat dié krisis betref,” het Mazzone gesê.